Document ID: 32007D0399

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Ιουνίου 2007
για τροποποίηση της απόφασης 93/52/EOK όσον αφορά την κήρυξη της Ρουμανίας ως επίσημα απαλλαγμένης από τη βρουκέλλωση (Β. melitensis) και της απόφασης 2003/467/ΕΚ όσον αφορά την κήρυξη της Σλοβενίας ως επίσημα απαλλαγμένης από τη βρουκέλλωση των βοοειδών
[κοινοποιηθείσα υπό τον αριθμό Ε(2007) 2400]
(Κείμενο που παρουσιάζει ενδιαφέρον για τον ΕΟΧ)
(2007/399/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα Α τμήμα ΙΙ σημείο 7,
την οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (2), και ιδίως το τμήμα ΙΙ του κεφαλαίου 1 του παραρτήματος Α,
Εκτιμώντας τα ακόλουθα:
(1)
Η απόφαση 93/52/ΕΟΚ της Επιτροπής, της 21ης Δεκεμβρίου 1992, που διαπιστώνει την τήρηση εκ μέρους ορισμένων κρατών μελών ή περιοχών των όρων σχετικά με τη βρουκέλλωση (B. melitensis) και που τους αναγνωρίζει το καθεστώς κράτους μέλους ή περιοχής επίσημα απαλλαγμένης από την ασθένεια αυτή (3) απαριθμεί τα κράτη μέλη και τις περιφέρειές τους που αναγνωρίζονται ως επίσημα απαλλαγμένες από τη βρουκέλλωση (Β. melitensis) σύμφωνα με την οδηγία 91/68/EOK.
(2)
Έπειτα από αποστολή κτηνιατρικής επιθεώρησης που πραγματοποιήθηκε τον Ιούλιο του 2001, διαπιστώθηκε ότι η Ρουμανία συμμορφώνεται με τους όρους που προβλέπονται στο τμήμα ΙΙ σημείο 1 στοιχείο β) του κεφαλαίου 1 του παραρτήματος Α της οδηγίας 91/68/EOK. Ως εκ τούτου, καταχωρίστηκε στην απόφαση 97/232/ΕΚ της Επιτροπής, της 3ης Μαρτίου 1997, για τροποποίηση του καταλόγου τρίτων χωρών από τις οποίες τα κράτη μέλη επιτρέπουν να εισάγονται αιγοπρόβατα (4) ως τρίτη χώρα που αναγνωρίζεται ως επίσημα απαλλαγμένη από τη βρουκέλλωση (Β. melitensis).
(3)
Επιπλέον, μετά την εν λόγω αναγνώριση, η Ρουμανία δεσμεύτηκε να τηρεί τους όρους που προβλέπονται στο τμήμα ΙΙ σημείο 2 του κεφαλαίου 1 του παραρτήματος Α της οδηγίας 91/68/EOK, προκειμένου να διατηρήσει το χαρακτηρισμό της ως χώρας επίσημα απαλλαγμένης από τη βρουκέλλωση.
(4)
Η Ρουμανία, όσον αφορά ολόκληρη την επικράτειά της, υπέβαλε τώρα στην Επιτροπή τεκμηρίωση η οποία επανεπιβεβαιώνει τη συμμόρφωσή της με τους όρους που προβλέπονται στο τμήμα ΙΙ σημείο 1 στοιχείο β) του κεφαλαίου 1 του παραρτήματος Α της οδηγίας 91/68/EOK και καταδεικνύει τη συνεχή τήρηση των όρων του τμήματος ΙΙ σημείο 2 του κεφαλαίου 1 του παραρτήματος Α της οδηγίας 91/68/EOK όσον αφορά τη διατήρηση του χαρακτηρισμού της ως χώρας επίσημα απαλλαγμένης από τη βρουκέλλωση.
(5)
Συνεπώς, η Ρουμανία πρέπει να αναγνωριστεί ως χώρα επισήμως απαλλαγμένη από τη βρουκέλλωση (B. melitensis) όσον αφορά τις εκμεταλλεύσεις αιγοπροβάτων.
(6)
Στην οδηγία 64/432/ΕΟΚ προβλέπεται ότι κράτη μέλη ή τμήματα ή περιφέρειες των εν λόγω κρατών μελών μπορούν να κηρυχθούν επισήμως ως απαλλαγμένα από τη φυματίωση, τη βρουκέλλωση και την ενζωοτική λεύκωση των βοοειδών όσον αφορά τις αγέλες βοοειδών, εφόσον πληρούνται ορισμένοι όροι που καθορίζονται στην εν λόγω οδηγία.
(7)
Οι κατάλογοι των περιφερειών των κρατών μελών οι οποίες κηρύσσονται απαλλαγμένες από τη φυματίωση των βοοειδών, τη βρουκέλλωση των βοοειδών και την ενζωοτική λεύκωση των βοοειδών καθορίζονται στην απόφαση 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών όσον αφορά τις αγέλες βοοειδών (5).
(8)
Η Σλοβενία υπέβαλε στην Επιτροπή τεκμηρίωση που καταδεικνύει τη συμμόρφωσή της με τους κατάλληλους όρους που προβλέπονται στην οδηγία 64/432/EOK όσον αφορά ολόκληρη την επικράτειά της, ούτως ώστε το εν λόγω κράτος μέλος να μπορεί να κηρυχθεί κράτος μέλος επίσημα απαλλαγμένο από τη βρουκέλλωση.
(9)
Συνεπώς, έπειτα από αξιολόγηση της τεκμηρίωσης που υποβλήθηκε από τη Σλοβενία, ολόκληρη η επικράτεια του εν λόγω κράτους μέλους πρέπει να κηρυχθεί επίσημα απαλλαγμένη από τη βρουκέλλωση όσον αφορά τα βοοειδή.
(10)
Ως εκ τούτου, οι αποφάσεις 93/52/ΕΚ και 2003/467/ΕΚ πρέπει να τροποποιηθούν ανάλογα.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Ι της απόφασης 93/52/ΕΟΚ αντικαθίσταται από το κείμενο του παραρτήματος Ι της παρούσας απόφασης.
Άρθρο 2
Στο παράρτημα II της απόφασης 2003/467/ΕΚ, το κεφάλαιο 1 αντικαθίσταται από το κείμενο του παραρτήματος ΙΙ της παρούσας απόφασης.
Άρθρο 3
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 11 Ιουνίου 2007.

Labels: 18
6